Sundhedsministeren undsiger regioners forklaring på forsinket ny Sundhedsplatform

For to dage siden påstod Region H og Region Sjælland at en ny version af Sundhedsplatformen måtte udskydes fra i år til næste år som følge af en forsinkelse af det nye Landspatientregister. Men det er faktuelt forkert, fastslår ministeren nu.

Region Sjælland og Region Hovedstadens har forklaret en udsættelse af en ny version af Sundhedsplatformen, kaldet SP2018, med, at det skyldes en forsinkelse af det nye Landspatientregister, LPR3.

Men det er »faktuelt forkert« lyder det nu fra sundhedsminister Ellen Trane Nørby (V) ifølge Dagens Medicin.

»Det undrer mig meget, at Region Sjælland og Region Hovedstaden har meldt ud, at opdateringen af Sundhedsplatformen er forsinket, fordi indfasningen af Landspatientregisteret er forsinket. Det er helt faktuelt forkert. Vi i staten er klar til at gå i luften med LPR3 til planlagt tid og har hele tiden været det,« siger hun til Dagens Medicin.

Sophie Hæstorp Andersen (S) lagde i en pressemeddelse tirsdag helt tydeligt ansvaret for den forsinkede nye version af Sundhedsplatformen over på LPR3. Hun udtalte nemlig at:

»Konsekvensen af udskydelsen af LPR3 er, at forbedringerne til Sundhedsplatformen desværre også må udskydes.«

Regionen skrev yderligere at:

»Med udskydelsen af LPR3 er det ikke realistisk på meget kort tid at sadle om og bygge forbedringer, der fungerer i det gamle system, som så alligevel skal ændres få måneder efter.«

Minister: Regionerne bad selv om LPR3-forsinkelse

Sundhedsministeren henviser direkte til pressemeddelelsen i sin tilbagevisning af regionernes påstand - og fastslår i øvrigt, at det var regionerne selv der bad om at få udskudt go-live med LPR3 fra november i år til marts 2019. Fordi det ville sikre en bedre opdatering af Sundhedsplatformen.

»Aftalen om at udskyde implementeringen af LPR3 til 1. marts 2019 blev indgået på foranledning af regionerne,« skriver Ellen Trane Nørby i et brev (PDF) til formanden for Danske Regioner, Stephanie Lohse, som Version2 har fået udleveret af ministeriet.

»Det var, efter ministeriets forståelse, på tidspunktet for drøftelsen en forudsætning for regionerne, at en udsættelse af LPR3 kunne bidrage til en samlet set bedre implementering af både LPR3 og Sundhedsplatformen,« tilføjer ministeren.

Ministeren understreger sine pointer ved at fastslå, at LPR3 stadig godt kan gå i luften i november i år:

»Sundheds- og Ældreministeriet [er] fortsat klar til at fastholde den oprindelige tidsplan. Sundhedsdatastyrelsen vil således fortsat være klar til at overgå til LPR3 pr. 1. november 2018,« skriver ministeren.